Gingham is 'n medium-gewig, gebalanseerde effebinding tekstielstof, wat van gekleurde katoen- of katoenmengeldrade gemaak word. Dit word van fyn- of mediumgewig, gekaarde drade geweef. Die naam is moontlik van Malay genggang, wat 'apart', of 'afsonderlik' beteken, afkomstig. Alternatiewelik word daar ook bespiegel dat die tekstielstof, wat nou as gingham bekend staan, in Guingamp, 'n stad in Bretagne, Frankryk, gemaak is, en dat die tekstielstof na die stad vernoem is. Sommige bronne is van mening dat die naam 'n Nederlandse oorsprong het. Toe gingham oorspronklik in die 17de eeu na Europa ingevoer is, was dit 'n gestreepte stof, maar dit word nou deur geruite patrone gekenmerk. Vanaf die middel van die 18de eeu, toe dit in fabrieke in Manchester, Engeland, vervaardig is, is daar begin om dit as ruitstof (gewoonlik blou en wit) te weef. Geruite gingham het met verloop van tyd meer algemeen geword, hoewel gestreepte gingham nog in die laat Victoriaanse periode beskikbaar was. In die Franse taal staan 'n soortgelyke tekstielstof bekend as vichy, na aanleiding van die stad Vichy in Frankryk.